केंद्रीय कर्मचारियों को मोदी सरकार का तोहफा, महंगाई भत्ते में 4% की बढ़ोतरी, DA 38% से बढ़कर 42% किया
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar -  दिल्ली में सड़क किनारे खड़ी महिला पर एसिड अटैक, साथ खड़े बेटे पर भी छींटे पड़े पाकिस्तानी ड्रोन ने पंजाब में हथियार गिराए; BSF ने बरामद किए
केंद्र सरकार ने कर्मचारियों का महंगाई भत्ता (DA) 4% बढ़ा दी है। शुक्रवार को केंद्रीय कैबिनेट की बैठक में यह फैसला लिया गया है। इस फैसले के बाद महंगाई भत्ता 38% से बढ़कर 42% हो गया है। बढ़ी हुई दरें जनवरी 2023 से लागू होंगी। इसके साथ ही केंद्रीय कर्मचारियों और पेंशनधारियों को एरियर भी मिलेगा। इस ऐलान से सरकार पर हर साल 12,815 करोड़ रुपए का वित्तीय भार पड़ेगा।
आज की अन्य बड़ी खबरें..
आंध्रप्रदेश के मुख्यमंत्री जगन मोहन रेड्डी ने 4 विधायकों को MLC चुनावों में क्रॉस वोटिंग करने पर सस्पेंड किया
आंध्र प्रदेश के मुख्यमंत्री और YSRC नेता जगन मोहन रेड्डी ने MLC चुनावों के दौरान तेलुगु देशम पार्टी(TDP) के लिए क्रॉस वोटिंग करने के आरोप में शुक्रवार को पार्टी के चार विधायकों को सस्पेंड कर दिया है। यह जानकारी राज्य सरकार के सलाहकार सज्जला रामकृष्ण रेड्डी ने दी।
केंद्र सरकार ने तीन हाईकोर्ट के चीफ जस्टिस की नियुक्ति की
केंद्र सरकार ने तीन हाईकोर्ट के चीफ जस्टिस की नियुक्ति के लिए नोटिस जारी की है। इलाहाबाद हाईकोर्ट के जस्टिस प्रीतिंकर दिवाकर को इलाहाबाद हाईकोर्ट की ही चीफ जस्टिस नियुक्त किया गया है। जबकि इलाहाबाद हाईकोर्ट के जस्टिस रमेश सिन्हा को छत्तीसगढ़ का चीफ जस्टिस नियुक्त किया गया है। इसके अलावा केरल हाईकोर्ट के जस्टिस विनोद चंद्रन को पटना हाईकोर्ट की चीफ जस्टिस बनाया गया है।
गैंगस्टर लॉरेंस और गोल्डी समेत 14 के लोगों के खिलाफ NIA की दूसरी चार्जशीट, 7 की संपत्ति जब्त, 62 खाते फ्रीज
राष्ट्रीय जांच एजेंसी (NIA) ने शुक्रवार को कुख्यात गैंगस्टर लॉरेंस, गोल्डी बराड़ और 12 अन्य साथियों के खिलाफ चार्जशीट दाखिल की। यह सभी प्रतिबंधित बब्बर खालसा इंटरनेशनल (BKI) और कई अन्य समर्थक खालिस्तानी आतंकवादी संगठनों के साथ संबंध रखते हैं। तीन आतंकवादी-गैंगस्टर सिंडिकेट के खिलाफ चल रही जांच में NIA की यह दूसरी चार्जशीट है। पूरी खबर यहां पढ़ें...
जम्मू-कश्मीर में LOC के पास भारतीय सेना ने नशीले पदार्थों के 10 पैकेट बरामद किए
जम्मू-कश्मीर के पुंछ में शुक्रवार को नियंत्रण रेखा (LOC) के पास भारतीय सेना ने नशीले पदार्थों के 10 पैकेट बरामद किए हैं। इसके चलते नार्को टेरर स्मगलिंग के ऑपरेशन को नाकाम किया। मीडिया रिपोर्ट्स के मुताबिक सेना को इसकी जानकारी मिली थी, जिसके बाद आसपास के इलाके की तलाशी ली गई थी।
मनीष सिसोदिया की जमानत पर फैसला 31 मार्च को, राउज एवेन्यू कोर्ट ने CBI केस में फैसला सुरक्षित रखा
दिल्ली आबकारी नीति मामले में अनियमितताओं से जुड़े सीबीआई केस में दिल्ली के पूर्व उपमुख्यमंत्री मनीष सिसोदिया की जमानत याचिका पर राउज एवेन्यू कोर्ट ने फैसला सुरक्षित रख लिया है।स्पेशल जज एमके नागपाल 31 मार्च को सिसोदिया की जमानत पर फैसला सुनाएंगे।
कश्मीर के कुपवाड़ा में घुसपैठ की कोशिश, सुरक्षाबलों ने एक आतंकी को मार गिराया
कश्मीर के कुपवाड़ा में नियंत्रण रेखा पर सुरक्षाबलों ने एक घुसपैठ कर रहे अज्ञात को मार गिराया। मीडिया रिपोर्ट्स के मुताबिक, सुरक्षा बलों को घुसपैठ की जानकारी मिली थी, जिसके बाद इलाके में ऑपरेशन चलाया गया। इसके चलते घुसपैठ की कोशिश कर रहे एक अज्ञात को मार दिया गया।
मध्यप्रदेश-छत्तीसगढ़ में भूकंप के झटके; दोनों राज्यो में भूकंप की तीव्रता रिक्टर स्केल पर 4 रही
मध्यप्रदेश में भूकंप के झटके महसूस किए गए हैं। इसका केंद्र ग्वालियर से 28 किलोमीटर दूर दक्षिण पूर्व में रहा। 10.31 बजे आए भूकंप की तीव्रता रिक्टर स्केल पर 4.0 मापी गई। पढ़ें पूरी खबर...
उधर छत्तीसगढ़ के उत्तरी क्षेत्र में भूकंप के झटके ज्यादा महसूस किए गए हैं। सूरजपुर जिले में शुक्रवार सुबह 10 बजकर 28 मिनट पर भूकंप के झटके महसूस किए गए हैं। रिक्टर स्केल पर भूकंप की तीव्रता 4.1 दर्ज की गई है। भटगांव से 11 किलोमीटर दूर भूकंप का केंद्र था।
इन दो राज्यों के अलावा मणिपुर में भी शुक्रवार सुबह 3.9 तीव्रता का भूकंप आया।
नहीं रहे परिणीता के डायरेक्टर प्रदीप सरकार, लंबे समय से डायलिसिस पर थे
परिणीता और मर्दानी जैसी फिल्मों का निर्देशन करने वाले प्रदीप सरकार का शुक्रवार को मुंबई में निधन हो गया। बॉलीवुड फिल्म मेकर हंसल मेहता ने यह खबर सोशल मीडिया पर शेयर की है। 67 साल के प्रदीप सरकार लंबे समय से किडनी बीमारी से जूझ रहे थे। वो डायलिसिस पर चल रहे थे। परिणीता और मर्दानी के अलावा प्रदीप सरकार ने लफंगे परिंदे, लागा चुनरी में दाग, डब्बा गुल और हेलिकॉप्टर इला जैसी फिल्मों का निर्देशन किया। इसके अलावा उन्होंने कोल्ड लस्सी और चिकन मसाला, अरेंज्ड मैरिज, फॉरबिडन लव, दुरंगा जैसी वेब सीरीज भी बनाईं। निर्देशन से पहले वे ऐड फिल्में लिखा करते थे। पढ़ें पूरी खबर...
दिल्ली में सड़क किनारे खड़ी महिला पर एसिड अटैक, साथ खड़े बेटे पर भी छींटे पड़े
दिल्ली के भारत नगर इलाके में बेटे के साथ खड़ी 36 साल की महिला पर अज्ञात बदमाशों ने तेजाब फेंक दिया। तेजाब के छींटे उसके बेटे पर भी गिरे। दिल्ली पुलिस ने इस एसिड अटैक के पीछे संभावित कारण निजी दुश्मनी को बताया है।
पाकिस्तानी ड्रोन ने पंजाब में हथियार गिराए; BSF ने बरामद किए
पंजाब में भारत-पाक बॉर्डर के पास BSF ने शुक्रवार सुबह हथियारों का एक पैकेट बरामद किया। इस पैकेट को गुरुदासपुर सेक्टर के मेतला इलाके में एक पाकिस्तानी ड्रोन ने रात में गिराया था। BSF को रात में ही ड्रोन के आने की भनक लग गई थी और जवानों ने ड्रोन पर फायरिंग भी की थी।
इसके बाद BSF ने तलाशी अभियान चलाया जिसमें ड्रोन से गिराया गया पैकेट मिला। इस पैकेट में 5 पिस्टल, 10 पिस्टल मैगजीन, 9 MM की 71 गोलियां मिलीं।
विश्व बैंक के अध्यक्ष पद के लिए नॉमिनेट हुए अजय बंगा कोरोना पॉजिटिव पाए गए
विश्व बैंक के अध्यक्ष पद के लिए नॉमिनेट हुए अजय बंगा कोरोना पॉजिटिव पाए गए हैं। उनकी आज PM मोदी से मुलाकात होनी थी। अजय बंगा गुरुवार को दो दिन के दौरे के लिए भारत आए थे। उनकी PM मोदी के अलावा वित्त मंत्री निर्मल सीतारमण और विदेश मंत्री एस जयशंकर से भी मुलाकात होनी थी। अमेरिकी राष्ट्रपति जो बाइडेन ने उन्हें पिछले महीने नॉमिनेट किया था। वे इसके लिए नॉमिनेट होने वाले भारतीय मूल के पहले व्यक्ति हैं।
जापान के इजू आइसलैंड्स में 4.6 तीव्रता का भूकंप आया
जापान के इजू आइसलैंड्स में गुरुवार-शुक्रवार सुबह भूकंप का झटका महसूस किया गया। रिक्टर स्केल पर इसकी तीव्रता 4.6 दर्ज की गई। अभी तक भूकंप से किसी भी नुकसान की खबर नहीं मिली है।
दिल्ली के सिविक सेंटर कैंपस में लगेगी भगत सिंह की प्रतिमा
दिल्ली के सिविक सेंटर परिसर में भगत सिंह की प्रतिमा लगाई जाएगी। दिल्ली की मेयर शैली ओबेरॉय ने इसकी घोषणा की है।
AAP ने मध्यप्रदेश-राजस्थान के प्रदेश अध्यक्ष और पांच राष्ट्रीय संयुक्त सचिव नियुक्त किए
आम आदमी पार्टी ने गुरुवार को सुधीर वघानी, उमेश मकवाना, हेमंत खावा, भूपत भयानी और पंकज सिंह को आप का राष्ट्रीय संयुक्त सचिव नियुक्त किया। सुधीर वघानी, उमेश मकवाना, हेमंत खावा और भूपत भयानी गुजरात से आप विधायक हैं, जबकि पंकज सिंह आप मध्य प्रदेश के पूर्व अध्यक्ष हैं। इसके अलावा रानी अग्रवाल को मध्यप्रदेश का और नवीन पालीवाल को राजस्थान का प्रदेश अध्यक्ष नियुक्त किया गया है।
धनबाद एयरपोर्ट के पास ग्लाइडर क्रैश हुआ, मलबा एक घर पर गिरा; 2 लोग घायल
झारखंड के धनबाद में बरवाअड्डा एयरपोर्ट के पास एक ग्लाइडर क्रैश होकर गिर गया। ग्लाइडर का मलबा एक घर पर गिरा, जिससे 2 लोग गंभीर रूप से घायल हो गए। उन्हें इलाज के लिए अस्पताल में भर्ती कराया गया है। शुरुआती जानकारी के मुताबिक एयरपोर्ट से उड़ान भरने के बाद कुछ तकनीकी खराबी के चलते ग्लाइडर क्रैश हो गया। पढ़ें पूरी खबर...